ทุกภาคเกิดพายุฝนฟ้าคะนอง ลมกระโชกแรง อากาศแปรปรวน ตั้งแต่วันนี้ถึง 17 กุมภาพันธ์
นางสาวชมภารี ชมภูรัตน์ อธิบดีกรมอุตุนิยมวิทยา กล่าวว่า ออกประกาศแจ้งเตือนประชาชนรับมือสภาพอากาศแปรปรวนจากบริเวณความกดอากาศสูงกำลังค่อนข้างแรงระลอกใหม่จากประเทศจีนที่จะแผ่ลงมาปกคลุมประเทศไทยตอนบน และทะเลจีนใต้ในช่วงที่ประเทศไทยตอนบนมีอากาศร้อน และจะมีคลื่นกระแสลมฝ่ายตะวันตกเคลื่อนผ่านภาคเหนือ จึงทำให้ตั้งแต่วันนี้ไปจนถึงวันที่ 17 กุมภาพันธ์ประเทศไทยตอนบนจะมีพายุฝนฟ้าคะนอง ลมกระโชกแรง และลูกเห็บตก อาจมีฟ้าผ่าเกิดขึ้นได้บางแห่ง จากนั้นอุณหภูมิจะลดลงกับมีลมแรง ภาคตะวันออกเฉียงเหนืออุณหภูมิลดลง 4–6 องศาเซลเซียส ภาคเหนือ ภาคกลาง ภาคตะวันออก รวมทั้งกรุงเทพมหานครและปริมณฑล และภาคตะวันออก อุณหภูมิลดลง 1–4 องศาเซลเซียส ขอให้ประชาชนระวังอันตรายจากพายุฝนฟ้าคะนอง ลมกระโชกแรง และลูกเห็บตกบางแห่ง รวมถึงฟ้าผ่า หลีกเลี่ยงการอยู่ในที่โล่งแจ้ง ใต้ต้นไม้ใหญ่ ป้ายโฆษณาและสิ่งปลูกสร้างที่ไม่แข็งแรง เกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตร รวมทั้งดูแลสุขภาพจากสภาพอากาศที่เปลี่ยนแปลงสำหรับในพื้นที่ภาคใต้จะมีฝนเพิ่มขึ้น ช่วงวันที่ 15–17 กุมภาพันธ์ จากอิทธิพลของลมตะวันออกและลมตะวันออกเฉียงใต้ที่พัดปกคลุมอ่าวไทย ภาคใต้ และทะเลอันดามันกำลังแรงขึ้นอ่าวไทยคลื่นสูงประมาณ 2 เมตร หากมีฝนฟ้าคะนองคลื่นสูง 2-3 เมตร ขอให้ชาวเรือเพิ่มความระมัดระวังหลีกเลี่ยงการเดินเรือในบริเวณที่มีฝนฟ้าคะนอง